[pic] | EUROOPA ÜHENDUSTE KOMISJON |

Brüssel 28.1.2008

KOM(2008) 29 lõplik

Ettepanek:

NÕUKOGU OTSUS,

millega pikendatakse otsuses 2002/148/EÜ, millega lõpetatakse AKV-EÜ partnerluslepingu artikli 96 kohased konsultatsioonid Zimbabwega, sätestatud meetmete kohaldamisaega

(komisjoni esitatud)

SELETUSKIRI

1. 18. veebruaril 2002 otsustas Euroopa Liidu Nõukogu võtta AKV-EÜ partnerluslepingu artikli 96 kohaste konsultatsioonide lõpetamise järel Zimbabwe[1] suhtes asjakohased meetmed[2]. Nende meetmete raames peatati eelarvetoetuste rahastamine ja projektide toetamine ning 9. Euroopa Arengufondi riikliku näidisprogrammi allkirjastamine, kuid need meetmed ei mõjutanud konkreetselt humanitaarabialast tegevust ega otseselt elanikkonda toetavaid projekte, eelkõige seoses sotsiaalvaldkonna, demokratiseerimise, inimõiguste austamise ja õigusriigi põhimõtetega. Samuti hõlmavad meetmed AKV-EÜ partnerluslepingu 2. lisa jooksvaid makseid ja kapitali liikumist käsitleva artikli 12 peatamist niivõrd, kui see on vajalik täiendavate piiravate meetmete ja eelkõige rahaliste vahendite külmutamise rakendamiseks.

2. Kõnealuste meetmete kehtestamise põhjuseks toodi inimõiguste, rahumeelse kogunemise, sõna- ja ühinemisvabaduse tõsised rikkumised. Veelgi otsesem põhjus olid Zimbabwe valitsuse katsed takistada vabu ja õiglasi valimisi, keeldudes riiki lubamast rahvusvahelisi valimisvaatlejaid ja meediat.

3. 18. veebruari 2002. aasta otsuse artikli 2 lõike 3 kohaselt pidi kõnealuseid meetmeid kohaldatama 12 kuu jooksul, kuid need oleks tühistatud niipea, kui oleks tagatud inimõiguste, demokraatlike põhimõtete ja õigusriigi austamiseks vajalikud tingimused.

4. Nõukogu järeldas viiel korral: 18. veebruaril 2003,[3] 19. veebruaril 2004,[4] 17. veebruaril 2005,[5] 14. veebruaril 2006[6] ja 19. veebruaril 2007,[7] et Zimbabwe valitsus jätkas AKV-EÜ partnerluslepingu artiklis 9 nimetatud põhielementide rikkumist ja et selles riigis ei olnud tagatud inimõiguste, demokraatlike ja õigusriigi põhimõtete austamiseks vajalikud tingimused, ning otsustas pärast igat läbivaatamise korda pikendada asjakohaseid meetmeid Zimbabwe suhtes 12 kuu võrra.

5. Alates 2007. aasta veebruarist ei ole artikli 96 kohastes konsultatsioonides käsitletud viies küsimuses edusamme tehtud ning Zimbabwe valitsus pole võtnud ühtegi tegelikku kohustust ega konkreetseid positiivseid meetmeid olukorra parandamiseks.

6. Praeguse, kuni 20. veebruarini 2008 kehtiva otsuse läbivaatamine toimub ajal, mil rakendatakse Lõuna-Aafrika Arenguühenduse algatust, millele EL on andnud oma täieliku toetuse. See toimub mõned kuud enne kavandatud ühendatud presidendi- ja parlamendivalimisi[8]. Uus läbivaatamine oleks kõnealuste sündmuste taustal lühema aja jooksul õigustatud, põhinedes põhjalikul olukorra hindamisel pärast Lõuna-Aafrika Arenguühenduse algatust ning eelseisvaid valimisi.

7. Eespool esitatud seisukohti arvesse võttes võib komisjon praeguses etapis vaid teha ettepaneku praeguse poliitika pikendamiseks, kuna olemasolevate meetmete muutmine või isegi leevendamine ei näi olevat õigustatud ning selleks ei saavutataks enamiku liikmesriikide vajalikku nõusolekut.

8. Seepärast teeb komisjon nõukogule ettepanku pikendada kehtivat otsust kuni 31. juulini 2008. Kuna kavandatud ettepanek käsitleb ainult kehtivate meetme pikendamist ilma sisuliste muudatusteta, ei ole AKV-EÜ partnerluslepingu artikli 96 kohaste konsultatsioonide taasalustamine Zimbabwega vajalik.

9. Ka on tehtud ettepanek teavitada Zimbabwe valitsust lisatud president Mugabele adresseeritud kirjas, et EL on avatud paremini struktureeritud dialoogiks, mida tõhustavad kümnenda EAFi programmide koostamise raames pakutavad võimalused.

10. Otsus tuleks pidevalt üle vaadata ning meetmed tuleks tühistada niipea, kui on tagatud inimõiguste, demokraatlike põhimõtete ja õigusriigi austamiseks vajalikud tingimused.

Järeldused

11. Eespool esitatut silmas pidades teeb komisjon nõukogule ettepaneku lisatud otsuse vastuvõtmiseks.

Ettepanek:

NÕUKOGU OTSUS,

millega pikendatakse otsuses 2002/148/EÜ, millega lõpetatakse AKV-EÜ partnerluslepingu artikli 96 kohased konsultatsioonid Zimbabwega, sätestatud meetmete kohaldamisaega

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,

võttes arvesse Cotonous 23. juunil 2000 allakirjutatud[9] ja Luxembourgis 25. juunil 2005 läbivaadatud[10] AKV-EÜ partnerluslepingut,

võttes arvesse nõukogus kokku tulnud liikmesriikide valitsuste esindajate sisekokkulepet AKV–EÜ partnerluslepingu rakendamiseks võetavate meetmete ja järgitavate menetluste kohta,[11] eriti selle artiklit 3,

võttes arvesse komisjoni ettepanekut

ning arvestades järgmist:

(1) Nõukogu otsusega 2002/148/EÜ[12] viidi lõpule Zimbabwe Vabariigiga AKV-EÜ partnerluslepingu artikli 96 lõike 2 punkti c alusel peetud konsultatsioonid[13] ning võeti nimetatud otsuse lisas sätestatud asjakohased meetmed.

(2) Otsusega 2007/127/EÜ pikendati otsuse 2002/148/EÜ artiklis 2 viidatud meetmete kohaldamisaega (mida oli eelnevalt otsuse 2003/112/EÜ[14] artikli 1 alusel pikendatud kuni 20. veebruarini 2004, otsuse 2004/157/EÜ[15] artikliga 1 kuni 20. veebruarini 2005, otsuse 2005/139/EÜ[16] artikliga 1 kuni 20. veebruarini 2006 ning otsuse 2006/114/EÜ[17] artikliga 1 kuni 20. veebruarini 2007) täiendavalt 12 kuu võrra kuni 20. veebruarini 2008.

(3) Zimbabwe valitsus rikub jätkuvalt AKV-EÜ partnerluslepingu artiklis 9 nimetatud olulisi põhimõtteid ning praegune olukord Zimbabwes ei taga inimõiguste, demokraatlike põhimõtete ja õigusriigi põhimõtete järgimist.

(4) Seetõttu tuleks meetmete kohaldamisaega pikendada,

ON TEINUD JÄRGMISE OTSUSE:

Artikkel 1

Otsuse 2002/148/EÜ artiklis 2 nimetatud meetmete kohaldamisaega pikendatakse kuni 31. juulini 2008. Meetmeid vaadatakse pidevalt uuesti läbi.

Käesoleva otsuse lisas esitatud kiri adresseeritakse Zimbabwe presidendile.

Artikkel 2

Käesolev otsus jõustub Euroopa Liidu Teatajas avaldamise päeval.

Brüssel,

Nõukogu nimel

eesistuja

LISA

Brüssel,

KIRI ZIMBABWE PRESIDENDILE

Euroopa Liit omistab AKV-EÜ partnerluskokkuleppe artikli 9 sätetele ülimat tähtsust. Partnerluslepingu olulise osana on inimõiguste, demokraatlike institutsioonide ja õigusriigi põhimõtte austamine meie omavaheliste suhete alus.

19. veebruaril 2002 teavitas Euroopa Liit Teid kirja teel oma otsusest viia lõpule AKV-EÜ partnerluslepingu artikli 96 kohased konsultatsioonid ning võtta selle lepingu artikli 96 lõike 2 punkti c tähenduses teatavad asjakohased meetmed.

19. veebruaril 2003, 19. veebruaril 2004, 18. veebruaril 2005, 15. veebruaril 2006 ja 21. veebruaril 2007 saadetud kirjadega teavitas Euroopa Liit Teid oma otsusest mitte tühistada asjakohaste meetmete kohaldamist ning pikendada nende kohaldamisaega vastavalt 20. veebruarini 2004, 20. veebruarini 2005, 20. veebruarini 2006, 20. veebruarini 2007 ja 20. veebruarini 2008.

12 kuud hiljem on Euroopa Liit arvamusel, et nõukogu 18. veebruari 2002. aasta otsuses osutatud viies valdkonnas ei ole toimunud märkimisväärset edasiminekut.

Eelnevat silmas pidades ei pea Euroopa Liit võimalikuks asjakohaste meetmete tühistamist ning on otsustanud pikendada nende kohaldamisaega kuni 31. juulini 2008. Euroopa Liit vaatab oma seisukoha üle, tuginedes põhjalikule olukorra hindamisele pärast Lõuna-Aafrika Arenguühenduse Zimbabwet käsitleva algatuse lõpuleviimist ning eelseisvaid valimisi.

Euroopa Liit soovib veel kord rõhutada, et ei soovi Zimbabwe rahvast karistada ning et ta jätkab oma panuse andmist humanitaarabialasesse tegevusse ja otseselt elanikkonda toetavatesse projektidesse eelkõige sotsiaalvaldkonnas ja seoses demokratiseerimise, inimõiguste austamise ja õigusriigi põhimõtetega, sest neid projekte kõnealused meetmed ei mõjuta.

Euroopa Liit soovib rõhutada, et AKV-EÜ partnerluslepingu artiklist 96 tulenevate asjakohaste meetmete kohaldamine ei takista nimetatud lepingu artikliga 8 ettenähtud poliitilist dialoogi.

Eelnevat silmas pidades soovib Euroopa Liit veel kord rõhutada, kui tähtsaks ta peab tulevast EÜ ja Zimbabwe vahelist koostööd, ning kinnitada oma valmisolekut kasutada kümnenda EAFi programmide koostamisel jätkuvalt võimalust dialoogi pidamiseks ja lähitulevikus sammude astumiseks olukorra suunas, mis võimaldaks täieliku koostöö juurde tagasi pöörduda.

Austusega,

Komisjoni nimel Nõukogu nimel

[1] Vrd. nõukogu otsus 2002/148/EÜ (EÜT L 50, 21.2.2002, lk 64). Lisaks (vaata üldasjade nõukogu järeldused, 18.2.2002) võttis nõukogu vastu ÜVJP sanktsioonid (nõukogu ühine seisukoht 2002/145/ÜJVP ja nõukogu määrus (EÜ) nr 310/2002, mis käsitleb Zimbabwe suhtes kehtestatud piiravaid meetmeid; EÜT L 50, lk 1-12). OJ L 50, p.1-12).

[2] Artikli 96 kohased konsultatsioonid algatati eesmärgiga leppida kokku Zimbabwe valitsuse võetavate meetmete üle, et parandada olukorda eelkõige viies küsimuses (lõpetada ametlik sallivus poliitilise vägivalla suhtes, kutsuda rahvusvahelised partnerid varakult tulevasi valimisi vaatlema ja toetama ning võimaldama neile selleks igakülgne ligipääs, pressivabaduse kaitse, kohtusüsteemi sõltumatus ja kohtu otsuste austamine ning omandi ebaseadusliku hõivamise lõpetamine).

[3] EÜT L 46, 20.2.2003, lk 25.

[4] ELT L 50, 20.2.2004, lk 60.

[5] ELT L 48, 19.2.2005, lk 28.

[6] ELT L 48, 18.2.2006, lk 26.

[7] ELT L 53, 22.2.2007, lk 23.

[8] Valimised on planeeritud 2008. aasta märtsi, kuid neid pole ametlikult veel välja kuulutatud. Seega võib lõplik kuupäev edasi lükkuda ning see lepitakse kokku Lõuna-Aafrika Arenguühenduse algatuse raames.

[9] EÜT L 317, 15.12.2000, lk 3.

[10] ELT L 209, 11.8.2005, lk 25.

[11] EÜT L 317, 15.12.2000, lk 376. Sisekokkulepet on viimati muudetud 10. aprilli 2006. aasta sisekokkuleppega (ELT L 247, 9.9.2006, lk 48).

[12] EÜT L 50, 21.2.2002, lk 64. Otsust on viimati muudetud otsusega 2007/127/EÜ (ELT L 53, 22.2.2007, lk 23).

[13] EÜT L 317, 15.12.2000, lk 3. Lepingut on viimati muudetud AKV-EÜ ministrite nõukogu 2. juuni 2006. aasta otsusega nr 1/2006.

[14] EÜT L 46, 20.2.2003, lk 25.

[15] ELT L 50, 20.2.2004, lk 60.

[16] ELT L 48, 19.2.2005, lk 28.

[17] ELT L 48, 18.2.2006, lk 26.